18 járatot töröltek a Lufthansa-sztrájk miatt Budapesten
Címlap Rövid hírek 18 járatot töröltek a Lufthansa-sztrájk miatt Budapesten
Nyolc induló és tíz érkező járatot töröltek a Lufthansa légikísérőinek sztrájkja miatt pénteken Budapesten – közölte Hardy Mihály, a Budapest Airport vállalati és közkapcsolati igazgatója pénteken az MTI megkeresésére.
Hardy Mihály elmondta: miután nem lépett sztrájkba a teljes személyzet a Lufthansánál, így vannak járatok, amelyek elindulnak. A budapesti törlések a frankfurti, a müncheni és a düsseldorfi járatokat érintik, Berlinbe és Hamburgba Budapestről elmennek a gépek. A tervek szerint két járat Frankfurtba is elindul pénteken délelőtt, illetve kora délután – tette hozzá.
A Budapest Airport egyelőre nem kapott további információkat arról, hogy mi várható szombaton, folytatódik-e a sztrájk – közölte Hardy Mihály.
A Lufthansa bejelentése szerint pénteki járatai kétharmadát törölte, mert a béremelést követelő légiutaskísérők 24 órás munkabeszüntetést tartanak. A Lufthansa mintegy 18 ezer légiutaskísérőt foglalkoztat. A legnagyobb német légitársaság légiutaskísérőit képviselő szakszervezet (Ufo) – saját közlése szerint – kétharmadukat tömöríti.